Obecné zastupiteľstvo v Trnovci nad Váhom na základe § 6 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov, § 72 ods. 2 a § 80 zákona č. 448/2008 Z. z. o sociálnych službách (ďalej len „zákon o sociálnych službách“) a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov vydáva

**VŠEOBECNE ZÁVÄZNÉ NARIADENIE č. .../2019 o poskytovaní sociálnych služieb**

 **Obcou Trnovec nad Váhom a o platení úhrad za poskytnuté sociálne služby**

**Článok 1**

### ÚVODNÉ USTANOVENIA

1. Toto Všeobecne záväzné nariadenie Obce Trnovec nad Váhom (ďalej len „VZN“) upravuje postup a podmienky, na základe ktorých obec pri výkone svojej samosprávnej pôsobnosti poskytuje a zabezpečuje poskytovanie sociálnych služieb fyzickým osobám, ktorí sú odkázaní na sociálnu službu a upravuje sumu úhrady za tieto služby, spôsob jej určenia a spôsob platenia úhrady za sociálne služby poskytované obcou Trnovec nad Váhom v súlade so zákonom o sociálnych službách.
2. Poskytovateľom sociálnych služieb je za podmienok ustanovených zákonom o sociálnych službách Obec Trnovec nad Váhom, ako verejný poskytovateľ sociálnych služieb.
3. Obec Trnovec nad Váhom poskytuje v zmysle zákona o sociálnych službách tieto druhy sociálnych služieb:

**Sociálne služby na riešenie nepriaznivej sociálnej situácie z dôvodu ťažkého zdravotného postihnutia, nepriaznivého zdravotného stavu alebo z dôvodu dovŕšenia dôchodkového veku, ktorými sú :**

* + 1. opatrovateľská služba
		2. donáška stravy
		3. sociálna služba poskytovaná v zariadení opatrovateľskej služby

# Článok 2

**SOCIÁLNE SLUŽBY NA RIEŠENIE NEPRIAZNIVEJ SOCIÁLNEJ SITUÁCIE Z DÔVODU ŤAŽKÉHO ZDRAVOTNÉHO POSTIHNUTIA, NEPRIAZNIVÉHO ZDRAVOTNÉHO STAVU ALEBO Z DÔVODU DOVŔŠENIA DÔCHODKOVÉHO VEKU**

**OPATROVATEĽSKÁ SLUŽBA**

### § 1

### Základné ustanovenia

1. Opatrovateľská služba sa poskytuje fyzickej osobe v súlade s § 41 zákona o sociálnych službách, ktorá je odkázaná na pomoc inej fyzickej osoby a jej stupeň odkázanosti je najmenej II podľa prílohy č. 3 a je odkázaná na pomoc pri úkonoch sebaobsluhy, úkonoch starostlivosti o svoju domácnosť a základných sociálnych aktivitách podľa prílohy č. 4 zákona o sociálnych službách a má trvalý pobyt v Obci Trnovec nad Váhom.
2. Opatrovateľská služba je sociálna služba, ktorá sa poskytuje terénnou formou v prirodzenom sociálnom prostredí (v domácnosti) fyzickej osoby.
3. Opatrovateľskú službu poskytujú opatrovatelia, ktorí sú zamestnancami obce.
4. Poskytovateľom opatrovateľskej služby je Obec Trnovec nad Váhom.
5. Opatrovateľskou službou sa poskytujú úkony podľa prílohy č. 4 zákona o sociálnych službách. Rozsah úkonov na základe sociálnej posudkovej činnosti určuje obec podľa jednotlivých úkonov v zmysle prílohy č. 4 zákona o sociálnych službách

### § 2

### Podmienky a postup pri poskytovaní opatrovateľskej služby

1. Opatrovateľská služba sa poskytuje na základe písomnej žiadosti o zabezpečenie poskytovania sociálnej služby.
2. Podmienkou poskytovania opatrovateľskej služby je rozhodnutie o odkázanosti na poskytovanie opatrovateľskej služby vydané obcou v mieste trvalého pobytu žiadateľa o sociálnu službu.
3. Opatrovateľská služba sa poskytuje v domácnosti prijímateľa sociálnej služby v pracovných dňoch v čase od 7.30 hod. do 15.30 hod.
4. Poverený zamestnanec obce – sociálny pracovník opatrovateľskej služby je oprávnený vykonať návštevu v domácnosti fyzickej osoby, ktorej sa poskytuje sociálna služba za účelom kontroly kvality poskytovanej sociálnej služby

**§ 3**

### Zmluva o poskytovaní opatrovateľskej služby a úhrada za úkony opatrovateľskej služby

1. Na základe právoplatného rozhodnutia o odkázanosti na opatrovateľskú službu a písomnej žiadosti fyzickej osoby o uzatvorenie zmluvy na poskytovanie opatrovateľskej služby, obec uzatvára s prijímateľom sociálnej služby zmluvu o poskytovaní opatrovateľskej služby. V zmluve o poskytovaní opatrovateľskej služby sa dohodne rozsah úkonov, ktoré sa budú fyzickej osobe poskytovať.
2. Prijímateľ sociálnej služby je povinný platiť úhradu za sociálnu službu v sume určenej obcou Trnovec nad Váhom v zmysle § 72 a § 73 zákona o sociálnych službách.
3. Úhrada za opatrovateľskú službu v kalendárnom mesiaci sa určí podľa rozsahu úkonov dohodnutých v zmluve o poskytovaní opatrovateľskej služby a dní, kedy boli tieto poskytnuté fyzickej osobe za príslušný mesiac. Úhrada sa platí do 15. dňa nasledujúceho kalendárneho mesiaca po mesiaci, v ktorom bola služba poskytnutá na účet obce, alebo
v hotovosti do pokladne Obecného úradu. Výška úhrady za jednotlivé úkony je určená v prílohe č. 1 tohto VZN.
4. Ak sa terénna opatrovateľská služba poskytuje bezodkladne bez vykonania posudkovej činnosti s úhradou vo výške ekonomicky oprávnených nákladov, úhrada za hodinu poskytovania opatrovateľskej služby sa stanovuje na sumu 3,90 Eur.

**ZABEZPEČENIE STRAVY A DONÁŠKA OBEDOV**

**§ 4**

1. Poskytovanie stravy a donáška obedov do domácností občanov s trvalým pobytom v obci Trnovec nad Váhom sa poskytuje dôchodcom a zdravotne ťažko postihnutým občanom na základe ich žiadosti a poskytuje sa v pracovné dni.
2. Výška ceny stravnej jednotky je účtovaná prijímateľovi podľa ceny stravnej jednotky dohodnutej s dodávateľom stravy t.j. právnickou alebo fyzickou osobou, ktorá má na túto službu oprávnenie.
3. Výška úhrady za jednu donášku do domácnosti je **0,23 Eur.**

**SOCIÁLNA SLUŽBA POSKYTOVANÁ
 V ZARIADENÍ OPATROVATEĽSKEJ SLUŽBY**

### § 5

### Základné ustanovenia

1. V zariadení opatrovateľskej služby sa poskytuje sociálna služba fyzickej osobe v súlade
s § 36 zákona o sociálnych službách.
2. Poskytovateľom sociálnej služby je Obec Trnovec nad Váhom a miestom poskytovania celoročnej pobytovej sociálnej služby na určitý čas je Zariadenie opatrovateľskej služby Trnovec nad Váhom č. 589 v zriaďovateľskej pôsobnosti Obce Trnovec nad Váhom.
3. Prevádzkové, personálne a finančné podmienky prevádzky zariadenia upravuje Prevádzkový poriadok a iné vnútorné smernice poskytovateľa.

### § 6

###  Podmienky a postup pri poskytovaní sociálnej služby v zariadení opatrovateľskej služby

1. Fyzická osoba, ktorá má záujem o poskytovanie sociálnych služieb v Zariadení opatrovateľskej služby v Trnovci nad Váhom, podá zriaďovateľovi písomnú žiadosť o zabezpečenie poskytovania sociálnej služby v zariadení.
2. Súčasťou žiadosti o zabezpečenie poskytovania sociálnej služby je právoplatné rozhodnutie a posudok o odkázanosti na sociálnu službu, vyhlásenie o majetku okrem fyzickej osoby, ktorá poskytovanie sociálnej služby v tomto zariadení potrebuje z iných vážnych dôvodov a fyzickej osoby, ktorej sa má poskytovať sociálna služba bezodkladne podľa
§ 8 ods. 6 zákona o sociálnych službách. Za vážny dôvod sa považuje najmä živelná pohroma, požiar, ekologická alebo priemyselná havária.

### § 7

### Spôsob určenia výšky a platenia úhrady za starostlivosť

### v Zariadení opatrovateľskej služby

1. Spôsob určenia, výška úhrady za poskytovanú sociálnu službu je určená v zmluve medzi poskytovateľom a prijímateľom sociálnej služby v zmysle § 72 - 74 zákona o sociálnych službách.
2. Prijímateľ sociálnej služby platí v zariadení úhradu za:
	1. pomoc pri odkázanosti na pomoc inej fyzickej osoby,
	2. ubytovanie,
	3. stravovanie,
	4. iné činnosti, ak sa prijímateľ sociálnej služby s poskytovateľom sociálnej služby na ich poskytovaní dohodli.
3. Prijímateľ sociálnej služby neplatí úhradu za vykonávanie sociálneho poradenstva, pomoc pri uplatňovaní práv a právom chránených záujmov, sociálnu rehabilitáciu a pracovnú terapiu.
4. Úhradu za starostlivosť v zariadení sociálnych služieb platí prijímateľ za kalendárny mesiac, v ktorom sa prijímateľovi starostlivosť v zariadení poskytuje, najneskôr do 15. dňa nasledujúceho kalendárneho mesiaca. Pri nástupe do zariadenia v priebehu kalendárneho mesiaca platí prijímateľ za tento mesiac odo dňa nástupu do zariadenia pomernú časť úhrady za starostlivosť v zariadení podľa počtu dní, počas ktorých sa prijímateľovi poskytuje starostlivosť v zariadení.
5. Prijímateľovi sociálnej služby sa vráti pomerná časť zo zaplatenej úhrady počas dní prerušenia poskytovania starostlivosti najneskôr do konca nasledujúceho kalendárneho mesiaca za:
	1. stravovanie,
	2. pomoc pri odkázanosti na pomoc inej fyzickej osoby
6. Prijímateľovi, ktorému sa poskytuje stravovanie v zariadení, sa vráti zaplatená úhrada za stravovanie alebo jej časť za neodobraté jedlá, alebo tento prijímateľ doplatí úhradu za stravovanie podľa skutočného počtu odobratých jedál, najneskôr do konca nasledujúceho kalendárneho mesiaca.
7. Za dôvod na neodobratie jedla sa považuje prerušenie poskytovania starostlivosti
 v zariadení.

#### § 8

### Výška úhrady za pomoc pri odkázanosti fyzickej osoby na pomoc inej fyzickej osoby

1. Výška úhrady za pomoc pri odkázanosti fyzickej osoby na pomoc inej fyzickej osoby je určená podľa posúdenia odkázanosti (II. – VI. stupeň) prijímateľa, ktorý je uvedený
v právoplatnom rozhodnutí o odkázanosti na sociálnu službu.
2. Za každý deň prerušenia poskytovania starostlivosti v zariadení sa prijímateľovi vráti zaplatená úhrada za pomoc pri odkázanosti na pomoc inej fyzickej osoby najneskôr do konca nasledujúceho kalendárneho mesiaca po mesiaci, v ktorom sa starostlivosť neposkytovala.
3. Za prerušenie poskytovania starostlivosti v zariadení sa považuje:
	1. poskytovanie zdravotnej starostlivosti v zdravotníckom zariadení,
	2. kúpeľná liečba,
	3. návšteva príbuzných,
	4. iný dôvod.
4. Úhrada za pomoc pri odkázanosti fyzickej osoby na pomoc inej fyzickej osoby je určená násobkom počtu dní v danom mesiaci.

Výška úhrady za poskytnutie starostlivosti je stanovená na deň pre fyzickú osobu takto:

|  |  |
| --- | --- |
|  | **Celoročná pobytová sociálna služba** |
| ***Stupeň odkázanosti***  |  ***Suma v €/ deň***  | ***Suma v €/mesiac (30 dní)***  |
| **Stupeň II - VI** |  **7,00**  |  **210,00**  |

1. Suma mesačnej úhrady za pomoc pri odkázanosti na pomoc inej fyzickej osoby sa stanoví ako 30-násobok dennej úhrady.
2. Obec poskytuje dotáciu na pomoc pri odkázanosti fyzickej osoby na pomoc inej fyzickej osoby pre prijímateľa sociálnej služby, ktorý ma trvalý pobyt v obci Trnovec nad Váhom, vo výške 100 eur na každý mesiac jeho pobytu v zariadení.

#### 6. Prijímateľ sociálnej služby, ktorý nie je zaradený do stupňa odkázanosti II-VI. /samoplatca/  platí úhradu za pobyt v zariadení vo výške ekonomicky oprávnených nákladov spojených  s poskytovaním sociálnych služieb v zariadení vyčíslených obcou.

#### § 9

#### Výška úhrady za ubytovanie

1. Ubytovanie je poskytovanie bývania v obytnej miestnosti alebo v jej časti s príslušenstvom, užívanie spoločných priestorov a poskytovanie vecných plnení spojených s ubytovaním.
2. Za prerušenie poskytovania starostlivosti v zariadení sa považuje:
	1. poskytovanie zdravotnej starostlivosti v zdravotníckom zariadení,
	2. kúpeľná liečba,
	3. návšteva príbuzných,
	4. iný dôvod.

V týchto prípadoch prijímateľ platí úhradu za ubytovanie v jej plnej výške.

Úhrada za ubytovanie:

|  |  |  |
| --- | --- | --- |
|  | **Celoročná pobytová služba**  |  |
| ***obytná miestnosť*** |  ***Suma v €/ deň***  | ***Suma v €/mesiac (30 dní)*** |
| **2, 3 lôžková**  | **4,00 €**  | **120,00 €**  |

#### § 10

#### Výška úhrady za stravovanie

1. Za celodenné stravovanie sa považujú raňajky, desiata, obed, olovrant a večera.
2. Stravovanie je zabezpečené dodávateľsky oprávnenou osobou.
3. Výška stravnej jednotky je stanovená na základe zmluvy, ktorú obec uzatvára s dodávateľom stravy.
4. Úhrada za stravovanie sa hradí spolu s ostatnými úhradami.

### § 11

### Ďalšie činnosti

#### 1. Osobné vybavenie

1. Osobné vybavenie sa poskytuje prijímateľovi sociálnej služby, ktorému sa poskytuje celoročná pobytová sociálna služba, ak tento prijímateľ si osobné vybavenie nemôže zabezpečiť sám.
2. Za osobné vybavenie sa považuje šatstvo, obuv a hygienické potreby a iné veci osobnej potreby.

#### 2. Úschova cenných vecí

1. Zariadenie s celoročným pobytom prevezme do úschovy cenné veci a peňažnú hotovosť prijímateľa, ktorý o ich úschovu požiada pri nástupe do zariadenia alebo počas starostlivosti v ňom, a vedie evidenciu o úschove.
2. V prípade úmrtia prijímateľa sociálnej služby umiestneného v zariadení, zariadenie ihneď vyhotoví protokol o vrátení uložených vecí príbuzným.

#### 3. Záujmová činnosť

a) Zariadenie zabezpečuje záujmovú činnosť a to kultúrnu, spoločenskú činnosť, ktoré sú zamerané na rozvoj schopností a zručností prijímateľa sociálnej služby. V rámci záujmovej činnosti sa tiež realizujú sociálne terapie s prijímateľmi sociálnej služby: muzikoterapia, biblioterapia, aromaterapia, terapia hrou, činnostná terapia a iné.

**§ 8**

### Úhrada za iné činnosti

1. Zariadenie môže vykonávať, zabezpečovať alebo utvárať podmienky na vykonávanie iných činností, ktoré zákon o sociálnych službách neupravuje a zvyšujú kvalitu sociálnej služby, za predpokladu, že sa na ich poskytovaní prijímateľ s poskytovateľom dohodli.
2. Za poskytnutie osobného vybavenia a úschovy cenných vecí prijímateľ úhradu neplatí.

**Článok 3**

 **ZRUŠOVACIE A ZÁVEREČNÉ USTANOVENIA**

1. Týmto VZN sa ruší VZN č. 2/2012 o poskytovaní sociálnych služieb v obci Trnovec nad
 Váhom.

 2. Na tomto VZN č . .../2019 sa uznieslo Obecné zastupiteľstvo v Trnovci nad Váhom dňa ......................................

3. Návrh VZN č. ...../2019 bol zverejnený na úradnej tabuli obce a na internetovej stránke obce na pripomienkovanie od dňa ................................. do .................................

4. VZN č. ......./2019 nadobúda platnosť 15. dňom od vyvesenia na úradnej tabuli obce,
s účinnosťou od ............................

5.Úplné znenie VZN č. ..../2019 bude prístupné na Obecnom úrade v Trnovci nad Váhom a na internetovej stránke obce.

Mgr. Oliver Berecz

 Starosta obce

 Príloha č. 1

 **OPATROVATEĽSKÁ SLUŽBA V DOMÁCNOSTI**

1.Výška úhrady za jednotlivé úkony opatrovateľskej služby je určená v eurách za každý

|  |  |  |
| --- | --- | --- |
| **Opatrovateľský úkon**  | **Rozsah** | **Sadzba****v eurách** |
|
| **1. Sebaobslužné úkony** |   |   |
| a) Hygiena – osobná, celkový kúpeľ | deň | 0,16  |
| b) Stravovanie a dodržiavanie pitného režimu | deň | 0,23  |
| c) Vyprázdňovanie močového mechúra a hrubého čreva |   |   |
| d) Obliekanie, vyzliekanie | deň  | 0,16 |
| e) Mobilita, motorika | deň | 0,26  |
|   |
| **2. Úkony starostlivosti o domácnosť** |   |   |
| a) Nákup potravín a drobného spotrebného tovaru  | 1\* denne | 0,40 |
| b) Príprava jedla, varenie, (zohrievanie jedla)  | deň | 0,50  |
| c) Donáška jedla do domu  | deň | 0,23  |
| d) Umytie riadu | deň  | 0,50  |
| e) Bežné upratovanie v domácnosti  | deň  | 1,33 |
| f) Obsluha bežných domácich spotrebičov | deň  | 0,15  |
| g) Starostlivosť o prádlo (pranie a žehlenie) – v domácnosti  | kg  | 0,16  |
| Starostlivosť o prádlo v práčovni ZOS |   |   |
| i) Starostlivosť o lôžko  | deň  | 0,16  |
| j) Vynášanie drobného odpadu do zbernej smetnej nádoby  | deň  | 0,23  |
| k) Donáška uhlia, dreva, kúrenie, donáška vody  | deň  | 0,30  |
| l) Ďalšie jednoduché úkony (platby inkasa a pod.) | deň  | 0,16  |
|   |
| **3. Základné sociálne aktivity** |   |   |
| a) sprievod na: |   |   |
| lekárske vyšetrenie |  deň | 0,16  |
| vybavenie úradných záležitostí |  deň | 0,16  |
| do a zo školy či zamestnania |  deň | 0,16  |
| pri záujmových činnostiach |  deň | 0,16  |
|   |
| **4. Dohľad pri úkonoch sebaobsluhy, starostlivosti o domácnosť a zákl. soc. aktivitách - potreba dohľadu** |  hodina |  0,33 |

 úkon: